**Neringos Savivaldybės aplinkos apsaugos rėmimo specialiosios programos FINANSAVIMO PAJAMŲ IR IŠLAIDŲ PLANAVIMO, APSKAITOS, VYKDYMO IR KONTROLĖS, ATASKAITŲ TEIKIMO tvarkos aprašas**

1. **BENDROSIOS NUOSTATOS**

1. Neringos savivaldybės aplinkos apsaugos rėmimo specialiosios programos (toliau – Specialioji programa) lėšos naudojamos vadovaujantis Lietuvos Respublikos savivaldybių aplinkos apsaugos rėmimo specialiosios programos įstatymu (toliau – Įstatymas), Lietuvos Respublikos biudžeto sandaros įstatymu ir kitais teisės aktais. Neringos savivaldybės (toliau – Savivaldybė) aplinkos apsaugos rėmimo specialiosios programos finansavimo pajamų ir išlaidų planavimo, apskaitos, vykdymo ir kontrolės, ataskaitų teikimo tvarkos aprašo (toliau – Aprašas) tikslas – nustatyti Specialiosios programos finansavimo pajamų ir išlaidų planavimą, apskaitą, vykdymo ir kontrolės procedūras, ataskaitų teikimą, atsakomybę už šios programos lėšų panaudojimą, taip pat Savivaldybės administracijos specialisto (toliau – Ekologas) ir komisijos, patvirtintos Savivaldybės administracijos direktoriaus įsakymu, Savivaldybės aplinkos apsaugos rėmimo specialiosios programos priemonių sąmatai parengti (toliau – Komisija) veiklos ir atsakomybės sritis rengiant Specialiosios programos priemonių sąmatos projektą.

2. Savivaldybės administracijos direktoriaus įsakymu Komisija sudaroma iš 7 narių, iš kurių du yra Savivaldybės tarybos (toliau Taryba) deleguoti nariai, Ekologas, po vieną iš Savivaldybės administracijos, Klaipėdos regiono aplinkos apsaugos departamento, Kuršių nerijos nacionalinio parko direkcijos ir įmonės, kuri laimėjo Savivaldybės skelbtą atvirą viešą konkursą želdinių priežiūrai atlikti atstovą.

**II. LĖŠŲ PLANAVIMAS**

3. Specialiosios programos lėšos planuojamos vadovaujantis Aplinkos ministerijos Savivaldybių aplinkos apsaugos rėmimo specialiosios programos lėšų naudojimo rekomendacijomis (Aplinkos ministerijos 2017-05-02 raštas Nr. (9-1)-D8-3245) su vėlesniais pakeitimais.

4. Specialiosios programos priemonių sąmatos projektą rengia Ekologas ir teikia svarstyti Komisijai. Komisijai pritarus, Ekologas sąmatos projektą nustatyta tvarka teikia tvirtinti Savivaldybės tarybai.

**III. LĖŠŲ KAUPIMAS, APSKAITA IR FINANSAVIMO TVARKA**

5. Specialiosios programos lėšų apskaitą tvarko Savivaldybės administracijos Buhalterinės apskaitos skyrius (toliau - Buhalterinės apskaitos skyrius).

6. Savivaldybės administracijos Biudžeto skyrius kiekvieną mėnesį perveda į Savivaldybės administracijos atskirą sąskaitą Specialiosios programos finansavimui šias lėšas:

6.1. Juridinių ir fizinių asmenų mokesčius, mokamus įstatymų nustatytomis proporcijomis ir tvarka už teršalų išmetimą į aplinką.

6.2. Juridinių ir fizinių asmenų mokesčius ir baudas, mokamas įstatymų nustatytomis proporcijomis ir tvarka už angliavandenilių išteklius, juridinių ir fizinių asmenų mokesčius, mokamus įstatymų nustatytomis proporcijomis ir tvarka už valstybinius gamtos išteklius – pagal faktinių įplaukų, pervestų iš Klaipėdos apskrities valstybinės mokesčių inspekcijos, duomenis.

6.3. Medžioklės plotų naudotojų 70 procentų mokamo mokesčio už medžiojamųjų gyvūnų išteklių naudojimą – pagal Klaipėdos apskrities valstybinės mokesčių inspekcijos Mokesčių ir kitų įmokų į biudžetus apskaitos duomenis.

6.4. Mokėjimų už želdinių atkuriamosios vertės kompensacijas ir kitas įplaukas – pagal Buhalterinės apskaitos skyriaus faktinių įplaukų duomenis (įplaukas Buhalterinės apskaitos skyrius perveda į Biudžeto skyriaus biudžetinių lėšų sąskaitą, nurodydamas jų tikslinę paskirtį).

6.5. Savanoriškas juridinių ir fizinių asmenų įmokas.

6.6. Kitas teisėtai gautas lėšas.

7. Einamaisiais biudžetiniais metais nepanaudotos Specialiosios programos lėšos naudojamos kitiems metams numatytoms priemonėms finansuoti.

**IV. PARAIŠKŲ FINANSUOTI aplinkosaugos PriemoneS (PROJEKTUS, PROGRAMAS) IŠ SPECIALIOSIOS PROGRAMOS LĖŠŲ PATEIKIMAS**

8. Paraiškas finansuoti aplinkosaugos priemones (projektus, programas) iš Specialiosios programos lėšų (toliau – Paraiškos) gali teikti Savivaldybės administracijos skyriai, uždarosios akcinės bendrovės, visuomeninės organizacijos, viešosios įstaigos, mokslo ir švietimo įstaigos, kiti juridiniai asmenys. Priemonės (projektai, programos) turi atitikti Lietuvos Respublikos aplinkos ministro 2017-05-02 Savivaldybės aplinkos apsaugos rėmimo specialiosios programos lėšų naudojimo rekomendacijas su vėlesniais pakeitimais (toliau Rekomendacijos).

9. Paraiškų teikėjai savo lėšomis parengia projektus ar programas ir pateikia Ekologui (esant galimybei prideda jų įrašą kompiuterinėje laikmenoje).

10. Paraiškos teikiamos pagal Aprašo 1 priedo nustatytą formą iki sausio 5 d. Prie paraiškos pridedama detali priemonės (projekto, programos) išlaidų sąmata.

11. Visos pateiktos paraiškos turi būti užregistruotos Ekologo, neatsižvelgiant į tai, ar paraiškoje įvardytos priemonės bus finansuojamos, naudojant Specialiosios programos lėšas.

12. Paraiškos, gautos iki nustatyto termino pabaigos, svarstomos iki sudarant ir patvirtinant Specialiosios programos priemonių sąmatos projektą. Vėliau pateiktos paraiškos taip pat svarstomos, tačiau finansavimas skiriamas tik tuo atveju, jei priemonė yra ypatingos svarbos ir būtina nedelsiant ją įgyvendinti. Tuomet koreguojama Specialiosios programos priemonių sąmata, kurią tvirtina Taryba.

**V. PARAIŠKŲ SVARSTYMAS IR VERTINIMAS**

13. Paraiškos, neatitinkančios Rekomendacijų, nevertinamos. Apie tai Ekologas informuoja paraiškos teikėją.

14. Paraiškos, kuriose pateiktos priemonės (projektai, programos) atitinka Rekomendacijas, teikiamos svarstyti Komisijai.

15. Paraiškos vertinamos, vadovaujantis Įstatymu, Lietuvos Respublikos aplinkos ministro rekomendacijomis ir atsižvelgiant į Specialiojoje programoje numatytus uždavinius, Savivaldybės strateginės plėtros planą, Tarybos sprendimus, administracijos direktoriaus įsakymus ir kitus teisės aktus, reglamentuojančius aplinkos apsaugą:

15.1. Komisijos narys kiekvieną paraišką įvertina balais, pagal Aprašo 4 priede pateiktus paraiškų vertinimo kriterijus;

15.2. Komisijos nario skirtas balų skaičius kiekvienai paraiškai, surašomas į Aprašo 5 priede esantį paraiškų vertinimo lapą;

15.3. Apskaičiuojamas bendras kiekvienos paraiškos surinktas balų skaičius;

15.4. Lėšos pirmiausia skiriamos toms paraiškoms, kurios surinko daugiausiai balų;

15.5. Komisija turi teisę mažinti lėšų sumą paraiškai, pagal faktinį turimų lėšų kiekį.

16. Paraiškų bendrieji vertinimo kriterijai:

16.1. aplinkosaugos priemonė (projektas, programa) turi būti įgyvendinama Neringoje;

16.2. paraiškoje pateikta aplinkosaugos priemonė (projektas, programa) turi atitikti šiuos kriterijus:

16.2.1. yra efektyviausias ir racionaliausias būdas, kaip įgyvendinti Specialiosios programos uždavinius ir pasiekti norimą rezultatą;

16.2.2. leidžia pasiekti norimą rezultatą minimaliais finansiniais ištekliais;

16.2.3. yra suprantama, teisėta ir praktiškai įgyvendinama;

16.3. pateiktos temos aktualumas, novatoriškumas;

16.4. tęstinumas;

16.5. efektyvus lėšų panaudojimas tikslams pasiekti;

16.6. išlaidų pagrįstumas;

16.7. dalinis finansavimas (fondų, rėmėjų parama, organizacijos dalinis finansavimas ir kt.).

17. Komisija, apsvarsčiusi ir nustačiusi, kad paraiškoje pateikta priemonė (projektas, programa) atitinka vertinimo kriterijus, rekomenduoja Ekologui įtraukti į Specialiosios programos priemonių sąmatos projektą ir pagal Specialiajai programai skirtas lėšas numato lėšų priemonei (projektui, programai) įgyvendinti.

**VI. SPECIALIOSIOS PROGRAMOS PRIEMONIŲ SĄMATOS RENGIMAS IR TVIRTINIMAS**

18. Ekologas, vadovaudamasis Įstatymu, Komisijos posėdžio protokolu ir atsižvelgdamas į Savivaldybės aplinkos apsaugos priemonių planą, Neringos savivaldybės strateginį plėtros planą, savivaldybės Tarybos sprendimus, administracijos direktoriaus įsakymus ir kitus teisės aktus, reglamentuojančius aplinkos apsaugą, parengia Specialiosios programos  priemonių sąmatos einamiesiems metams projektą ir pateikia tvirtinti Tarybai.

19. Specialiosios programos priemonių sąmata gali būti tikslinama. Patikslintas Specialiosios programos priemonių sąmatos projektas teikiamas Tarybai svarstyti ir tvirtinti.

**VII. SPECIALIOSIOS PROGRAMOS PRIEMONIŲ SĄMATOS VYKDYMAS IR KONTROLĖ**

20. Tarybai patvirtinus Specialiosios programos priemonių sąmatą, Savivaldybės administracijos direktorius pasirašo Aprašo 2 priedu nustatytos formos sutartis.

21. Už sutarties vykdymo kontrolę, išskyrus finansinius įsipareigojimus, atsakingas sutarties projekto vykdytojas.

22. Programos priemonės vykdytojas, įvykdęs priemonę, per 10 darbo dienų pateikia Savivaldybės administracijai ataskaitą pagal Aprašo 3 priedu nustatytą formą.

23. Ekologas derina priemonių vykdytojų pateiktas sąskaitas, kad jos atitiktų Tarybos patvirtintoje Specialiosios programos priemonių sąmatoje skirtas lėšas numatytai priemonei finansuoti, ir vizuotas sąskaitas pateikia Savivaldybės administracijos Buhalterinės apskaitos skyriui.

**VIII. ATASKAITŲ TEIKIMAS ir ATSAKOMYBĖ**

24. Savivaldybės administracijos Buhalterinės apskaitos skyrius atsako už Specialiosios programos lėšų apskaitos dokumentų tvarkymą ir savalaikį programoje numatytų darbų finansavimą.

25. Lietuvos Respublikos aplinkos ministro nustatytos formos Specialiosios programos lėšų panaudojimo metinę ataskaitą rengia Buhalterinės apskaitos skyrius ir teikia tvirtinti Savivaldybės tarybai.

25. Ekologas pateikia Savivaldybės tarybos patvirtintą ataskaitą už ataskaitinius metus Aplinkos ministerijai ir Klaipėdos regiono aplinkos apsaugos departamentui iki kitų metų kovo 1 dienos.

\_\_\_\_\_\_\_\_\_\_\_\_\_\_